Regering moet ernstig besin oor inperking | Netwerk24
Deur Marius Krige, Bloemfontein 08 April 2020 05:00
"In die sweet van jou aangesig sal jy jou brood verdien." Dit is wyse ou woorde, maar steeds aktueel.
Om vir drie weke of langer in 'n sinkhuisie vasgekeer te sit, maak nie ekonomies of maatskaplik sin nie. Baie werkers se selfbeeld is seker teen dié tyd, saam met die kommer oor geld en brood, aan flarde.
Om in 'n Derdewêreldland vir langer as drie weke ingeperk te bly, grens aan die absurde.
Nie eens ontwikkelde lande soos Italië en Spanje slaag daarin om die pandemie onder beheer te kry nie.
Die regering het die streng inperkingsmaatreëls eensydig ingestel sonder parlementêre debatvoering. Die regering sal moet besef die koronavirus kan nie gekeer word nie en sterftes sal bly toeneem, veral as die virus in informele nedersettings begin versprei. Die huidige samedromming van mense in hierdie gebiede is 'n resep vir moeilikheid.
Gesonde, ekonomies aktiewe mense moet liefs toegelaat word om hul dagtaak voort te sit, terwyl weerloses tot elke prys beskerm word. Die regering behoort ernstig te besin oor die verlenging van die inperking.
Met die inploffing van die ekonomie gaan maatskaplike probleme sneeubal en die ellende waarskynlik die Covid-19-sterftes oorskadu.